**Terület- és településfejlesztési szakirányos képzés a PTE Geográfus BSc-képzésében**

Dr. Trócsányi András egyetemi docens, a szakirány vezetője.

<http://foldrajz.ttk.pte.hu/szervezeti-egysegek/tarsadalomfoldrajzi-es-urbanisztikai-tanszek>

A PTE Földrajzi Intézetének képzéseiben mindhárom szinten megjelenik az urbanisztikai gondolkodás és látásmód, amelynek szervezeti kereteit a Terület- és településfejlesztési szakirányok (BSc és MSC), illetve a doktoriskolában az azonos nevű témacsoport biztosítja.



*A PTE TTK Földrajzi Intézetének képzési portfóliója*



*A földrajzi alapképzés (BSc) képzési szerkezete*

A földrajz alapképzési szak a bolognai képzési struktúrára való átállással, 2005 szeptemberében indult a PTE Természettudományi Karán. Közvetlen elődje, az osztatlan, ötéves geográfus képzés 1998 óta folyt nálunk. Az alapképzés bevezetése óta kifejezetten sikeresnek tekinthető: korábban évente 120-150 hallgató kezdte meg tanulmányait nálunk, mára ez az országos tendenciáknak megfelelően 70-80 főre esett vissza.

**A beiskolázási bázis**

Leginkább azokra számítunk, akik széles érdeklődési körrel bírnak, érdekli őket a világ – és ami mögötte, egyes esetekben alatta, vagy fölötte van... A földrajz azzal foglalkozik, hogy a társadalom és a természet hogyan hat egymásra, miként működik közös rendszerük. Igyekszünk hallgatóinkat megtanítani arra, hogy minden jelenségnek létezik térbeli lenyomata, törekvéseink szerint a geográfus képes ezen jelenségeket térben megjeleníteni (leírni), elemezni, szintetizálni, a tapasztalatok alapján prognózisokat, modelleket szerkeszteni. A jelenlegi képzési rendszerben talán a legsokoldalúbb alapszak a földrajz: hallgatóink a természettudományi karon tanulnak ugyan, de nagyon sokat hallanak a társadalomról és a gazdaságról, természetesen főleg ezek térbeli vonatkozásairól, lakóhelyeinkről, a településekről. A földrajzosok sokfélék: vannak, akiket a kőzetek, a vulkánok, folyók és hegyek világa fog meg – ők megtanulhatják nálunk, hogy mindezeket a jelenségeket milyen folyamatok alakítják ki és formálják, megtanulják látni a táj mögött a rendszert. Akiket ez kevésbé nyűgöz le, de érdekli őket az ember, az a sokszínűség, azok a változatos formák és rendszerek, amikkel a világot benépesíti, akkor itt nem csak a különbözőség és hasonlóság rengeteg példáját fogja látni, de megértheti és megtanulhatja, milyen okok és tényezők mentén alakult ki a világ mai társadalmi, gazdasági és politikai (tér)képe. A földrajzi tudásnak, vagy geográfiai látásmódnak a lényege az, hogy tudjuk értelmezni és magyarázni a természet és a társadalom térben lejátszódó folyamatait, kölcsönhatásait.

**Milyen képességeket sajátíthat el a hallgató?**

A földrajz szak mindenekelőtt gondolkodni és elemezni tanít – egy sajátos gondolatrendszerben. El kell persze sajátítani az elemzésekhez szükséges alapvető fogalmakat, a tárgyi tudás minimumát, de leginkább a problémamegoldáson van a hangsúly. Ennek érdekében különböző módszereket is megismertetünk hallgatóinkkal, némelyik teljesen szabadon alkalmazható bármely más területen is (például a tudományos megismerés és elemzés alapjai, vagy adatbázisok kezelésének fortélyai), mások speciálisan a földrajzhoz kötődnek (mint például különböző geoinformatikai megoldások). Egyetlen más képzésben sem szerezhető ennyire sokoldalú ismeretet és készség a világ (térbeli) folyamatainak megértésére. Éppen ezért azt szoktuk mondani, hogy akik sikeresen elvégzik a földrajz szakot, szinte bármilyen területen, szakmában képesek megállni a helyüket.

**A képzés tartalma**

Amint bármely egyetemi szakon, itt is vannak előadások, valamint gyakorlatok vagy szemináriumok, ahol kisebb, 12-24 fős csoportokban folytatjuk egy-egy téma feldolgozását. Amint az az ábrán is látszik, a képzés több részből áll. Vannak kötelező ismeretkörök (modulok), amiket mindenkinek teljesíteni kell. Ezekben sajátíthatók el a földrajz alapjai, megtanulhatók a geográfiai módszerei, megismerhetők a térbeli adatok kezelésének és értelmezésének problémái, és összegezzük mindazt, amit Magyarország, Európa és a világ földrajzáról tudni érdemes. Ezek után elágazáshoz érünk: választani kell, milyen ismeretkörben mélyedne el a hallgató részletesebben. Ezek mentén válogathatnak a kötelezően választható kurzusok közül, és ki kell választani egy specializációt is. Lehet ez a *turizmus*, ahol annak földrajzi alapjainak megismerésén túl betekinthetnek az idegenforgalom komplex rendszerébe is. Tanulhatnak *táj- és környezetföldrajzot,* így felkészültté válva az ember és környezete együttélésének, konfliktusainak kérdéseiben. Elsajátítva a terület- és településfejlesztés alapjait, a település és a tér földrajzi kölcsönhatásrendszerét, annak igazgatási, fejlesztési alapjait mutatjuk be hallgatóinknak.

**A Terület- és településfejlesztési szakirány**

Az alapképzés három szakiránya közül a *Terület- és településfejlesztési* vonal iskolázza be évek óta a legtöbb hallgatót, rendszerint az évfolyam mintegy 50-70% dönt ezen irány mellett. A képzés szakmai magvát éppen a specializációk adják, ebben a 36 kredites keretben elsősorban célirányos ismereteket adunk hallgatóinknak. A *Regionális politika* stúdium keretében a területfejlesztés elméleti kereteit ismertetjük meg, míg a *Település- és térségelemzések* gyakorlaton módszertani, gyakorlati, prezentációs feladatot kell teljesíteni. *A Településfejlesztés* és a *Magyar területfejlesztés,* illetve *A terület- és településfejlesztés földrajzi alapjai* kurzusok ismételten elméleti hátteret nyújtanak, míg a *Vidékfejlesztés tantárgy* a térségben igen jellemző aprófalvas térségek fejlesztési problémáit, lehetőségeit elemzi. A nem földrajzi szakismereti blokkot a *Közszolgáltatások és szakhatósági ismeretek, a Településmérnöki alapismeretek,* illetve az ehhez kapcsolódó *Településkörnyezet* tantárgyak képezik. Az alapképzés gyakorlati jellegét erősítik a *Projektszemináriumok (I. és II.)*, melynek keretében konkrét fejlesztési példákkal, azok megvalósításának elvi és mindennapi környezetével ismerkednek hallgatóink. Az egyhetes *Szakirányú terepgyakorlat* keretében különböző fejlesztési, fejlesztendő projektterületeket látogatunk meg, ahol terepi tapasztalatot is szerezhetnek a diákok. A terepgyakorlatok zöme Pécsre és térségére fókuszál, így hallgatóink első kézből szerezhetnek tapasztalatot a város fejlesztési kérdéseivel kapcsolatban. Ezt a stúdiumot alapozza meg az alapképzés Társadalomföldrajzi törzsmoduljában is szereplő *Terepgyakorlat*, ahol betekintést nyerhetnek diákjaink a kvantitatív kutatási módszerek alkalmazásába,amelynek keretében felmérési tapasztalatokat, városi, terepi ismereteket szerezhetnek. Az elmúlt évtizedben többek között a belváros-peremi dzsentrifikációval, az EKF beruházásokkal, illetve annak utóéletével, az egyetemváros kampuszosodásával, Uránváros átalakulásával is foglalkoztak hallgatóink, amelynek eredményeit több fórumon is közzétettük.

**Az alapdiplomán túl**

Úgy véljük, hogy az alapoklevél, ami a BSc elvégzésével megszerezhető, még csak fél siker. Azt javasoljuk, hogy diákjaink tanuljanak tovább, keressenek a kialakult érdeklődésnek megfelelő mesterszakot, ahol a földrajzot elfogadják bemenetként. Sok diákunk dönt úgy, hogy nálunk folytatja tanulmányait mesterszakon, míg mások intézményen és/vagy szakmán kívül tudnak elhelyezkedni. A földrajzi végzettséget bemenetként elfogadó képzések közül kiemelendő a *Településmérnöki mesterképzési szak* (pl.: PTE PMMIK), ahol évente több hallgatónk talál érdeklődésének megfelelő képzést, majd pályát.